## Uredba o novčanoj naknadi za istraživanje mineralnih sirovina

### NN 40/2011 (6.4.2011.), Uredba o novčanoj naknadi za istraživanje mineralnih sirovina

VLADA REPUBLIKE HRVATSKE

943

Na temelju članka 28. stavaka 3. i 6. Zakona o rudarstvu (»Narodne novine«, broj 75/2009), Vlada Republike Hrvatske je na sjednici održanoj 25. ožujka 2011. godine donijela

UREDBU

O NOVČANOJ NAKNADI ZA ISTRAŽIVANJE MINERALNIH SIROVINA

I. OPĆE ODREDBE

Članak 1.

Za istraživanje mineralnih sirovina, plaća se godišnja novčana naknada za istraživanje mineralnih sirovina.

II. UTVRĐIVANJE NAKNADA

Članak 2.

Godišnja minimalna visina novčane naknade za istraživanje neenergetskih mineralnih sirovina iz članka 5. točaka 2., 3., 4. i 5. Zakona o rudarstvu, iznosi 600,00 kn/ha površine odobrenog istražnog prostora za prvu godinu istraživanja, 800,00 kn/ha površine odobrenog istražnog prostora za drugu godinu istraživanja i 1.000,00 kn/ha površne odobrenog istražnog prostora za treću godinu istraživanja mineralnih sirovina.

Članak 3.

Godišnja minimalna visina novčane naknade za istraživanje energetskih mineralnih sirovina iz članka 5. točke 1. Zakona o rudarstvu i to za ugljen, asfalt, uljne škriljavce i radioaktivne rude iznosi 600,00 kn/ha površine odobrenog istražnog prostora za prvu godinu istraživanja, 800,00 kn/ha površine odobrenog istražnog prostora za drugu godinu istraživanja i 1.000,00 kn/ha površne odobrenog istražnog prostora za treću godinu istraživanja mineralnih sirovina.

Članak 4.

Godišnja minimalna visina novčane naknade za istraživanje energetskih mineralnih sirovina iz članka 5. točke 1. Zakona o rudarstvu i to za ugljikovodike, mineralne i geotermalne vode iz kojih se mogu pridobivati mineralne sirovine ili koristiti akumulirana toplina u energetske svrhe iznosi 3.000,00 kn/ha površine bušotinskih krugova unutar odobrenog istražnog prostora za prvu godinu istraživanja, 4.000,00 kn/ha površine bušotinskih krugova unutar odobrenog istražnog prostora za drugu godinu istraživanja i 5.000,00 kn/ha površine bušotinskih krugova unutar odobrenog istražnog prostora za treću, četvrtu i petu godinu istraživanja mineralnih sirovina.

Članak 5.

Novčana naknada za istraživanje mineralnih sirovina obračunava se godišnje, računajući od dana dobivanja odobrenja za istraživanje i dospijeva najkasnije do kraja četvrtoga kvartala tekuće godine u kojoj se obavljaju radovi istraživanja mineralnih sirovina.

Novčana naknada za istraživanje mineralnih sirovina u istražnim prostorima kojima odobrenje za istraživanje ne važi čitavu kalendarsku godinu, plaća se za razdoblje važenja odobrenja, a ista je razmjerna u odnosu na novčanu naknadu za čitavu kalendarsku godinu.

Članak 6.

Godišnja novčana naknada za istraživanje mineralnih sirovina po odobrenom istražnom prostoru na kopnu i u teritorijalnom moru Republike Hrvatske prihod je državnog proračuna Republike Hrvatske, a u cijelosti se ustupa jedinici lokalne samouprave na čijem području se nalazi odobren istražni prostor mineralnih sirovina.

Novčana naknada za istraživanje mineralnih sirovina po odobrenom istražnom prostoru u epikontinentalnom pojasu Republike Hrvatske prihod je državnog proračuna Republike Hrvatske.

III. PRIJELAZNE I ZAVRŠNE ODREDBE

Članak 7.

Danom stupanja na snagu ove Uredbe prestaje važiti Uredba o novčanoj naknadi za istraživanje mineralnih sirovina (»Narodne novine«, broj 158/2009).

Članak 8.

Ova Uredba stupa na snagu danom objave u »Narodnim novinama«.

Klasa: 310-17/11-01/05

Urbroj: 5030116-11-1

Zagreb, 25. ožujka 2011.

Predsjednica
Jadranka Kosor, dipl. iur., v. r.

Uredba, NN 40/2011-943